Diari Oficial de la Generalitat Valenciana


Sumari del DOGV 9860, del 30-05-2024 (2024/4739)

RESOLUCIÓ de 21 de maig de 2024, del conseller d'Educació, Universitats i Ocupació, per la qual es regula el permís de les persones treballadores a fi de poder exercir el dret al vot en les eleccions al Parlament Europeu del dia 9 de juny de 2024.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9860

Data del DOGV
:   30-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4739


Data del document
:   21-05-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * legislació
    * eleccions
    * eleccions europees

RESOLUCIÓ de 21 de maig de 2024, del conseller d'Educació, Universitats i Ocupació, per la qual es regula el permís de les persones treballadores a fi de poder exercir el dret al vot en les eleccions al Parlament Europeu del dia 9 de juny de 2024. [2024/4739]  
Convocades les eleccions al Parlament Europeu pel Reial decret 363/2024, de 9 d'abril (BOE 93, 16.04.2024), eleccions que se celebraran el diumenge 9 de juny de 2024, d'acord amb el que es disposa en el Reial decret 605/1999, de 16 d'abril (BOE 17.04.1999), pel qual es dicten normes de regulació complementària dels processos electorals, amb acord previ de la Delegació de Govern, és procedent adoptar en l'àmbit de la Comunitat Valenciana les mesures corresponents respecte de l'horari laboral de les persones treballadores que no gaudisquen en este dia del descans setmanal i per a esta finalitat, de conformitat amb les normes esmentades i el que es disposa en el Reial decret 4105/1982, de 29 de desembre, i el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
Primer  
El diumenge 9 de juny de 2024, les empreses en les quals presten els seus servicis persones treballadores que tinguen la condició d'electors, i que no gaudisquen en tal dia del descans setmanal previst en l'article 37 del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels treballadors, concediran a estos permisos, a fi que puguen participar en les eleccions convocades.  
  
Este permís serà retribuït per l'empresa de conformitat amb el que s'establix en l'article 37.3.d del Reial decret legislatiu 2/2015, de 23 d'octubre.  
  
Segon  
La concessió del permís a què es referix l'apartat anterior s'ajustarà a les normes següents:  
a) Persones treballadores l'horari de treball de les quals no coincidisca amb el de l'obertura de les meses electorals o ho faça per un període inferior a dos hores: en estos supòsits no tindran dret a permís retribuït.  
b) Persones treballadores l'horari de treball de les quals coincidisca en dos o més hores i menys de quatre amb l'horari d'obertura de les meses electorals: gaudiran de permís retribuït de dos hores.  
c) Persones treballadores l'horari de treball de les quals coincidisca en quatre o més hores i menys de sis amb l'horari d'obertura de les meses electorals: gaudiran de permís retribuït de tres hores.  
d) Persones treballadores l'horari de treball de les quals coincidisca en sis o més hores amb l'horari d'obertura de les meses electorals: gaudiran d'un permís retribuït de quatre hores.  
En tots els casos anteriors, quan per tractar-se de persones treballadores contractades a temps parcial realitzen una jornada inferior a l'habitual en l'activitat, la duració del permís abans ressenyat es reduirà en proporció a la relació entre la jornada de treball que desenvolupen i la jornada habitual de les persones contractades a temps complet en la mateixa empresa.  
Correspondrà a la persona responsable de l'empresa la distribució, sobre la base de l'organització del treball, del període en què les persones treballadores disposen del permís per a acudir a votar.  
  
Tercer  
Les persones treballadores per compte d'altri que el diumenge 9 de juny no gaudisquen del descans setmanal, i hagen sigut nomenades per a ocupar llocs de presidència o vocalia de les meses electorals, així com els qui acrediten la condició d'interventores o interventors, tenen dret a un permís retribuït durant el dia de la votació i de cinc hores en la jornada immediatament posterior. Esta reducció de jornada de cinc hores correspondrà igualment a estes persones encara que gaudisquen del descans setmanal en la jornada del 9 de juny.  
Així mateix, els qui acrediten la condició d'apoderades o apoderats, tenen dret a un permís retribuït durant el dia de la votació, si no gaudixen en tal data del descans setmanal.  
Si alguna de les persones compreses en qualsevol dels dos supòsits anteriors haguera de treballar en el torn de nit en la data immediatament anterior a la jornada electoral, l'empresa, a petició de la persona interessada, hauria de canviar-li el torn, a l'efecte de poder descansar la nit anterior al dia de la votació.  
  
Quart  
Les reduccions de jornada a conseqüència dels permisos desenvolupats en els anteriors apartats no suposaran cap minvament de la retribució que per tots els conceptes estiguen obtenint les persones treballadores; servix com a justificació adequada, d'acord tot l'anterior amb el que s'establix en l'article 37.3.d de l'Estatut dels Treballadors, la presentació de certificació de vot o, si és el cas, l'acreditació de la mesa electoral corresponent.  
  
Quint  
Les regles sobre concessió de permisos retribuïts contingudes en la present resolució seran també aplicables al personal empleat públic al servici de les administracions públiques valencianes, d'acord amb la normativa específica que resulte d'aplicació.  
  
Sext  
La present resolució es publicarà en el Diari Oficial de la Generalitat Valenciana; al mateix temps, es donarà la màxima difusió per a coneixement general.  
  
De conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, la resolució, que posa fi a la via administrativa, podrà ser recorreguda potestativament en reposició, o bé caldrà plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant de la Conselleria d'Educació, Universitats i Ocupació en el termini d'un mes comptat des de l'endemà de la publicació.  
b) El recurs contenciós administratiu s'haurà d'interposar davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació.  
c) En el cas que el recurrent siga una administració local, de conformitat amb el que establix l'article 44 de la Llei 29/1998, de 13 de juliol, reguladora de la jurisdicció contenciosa administrativa, no es pot interposar cap recurs en via administrativa. No obstant això, amb caràcter previ a la interposició del recurs contenciós administratiu, i en el termini de dos mesos comptats des de l'endemà de la notificació o publicació, si és el cas, d'este acord en el Diari Oficial de la Generalitat Valenciana, es podrà formular un requeriment raonat perquè s'anul·le o es revoque l'acord, tenint en compte que això no incidix en la seua executivitat ni interromp els terminis de cara a la seua fermesa, perquè no és substitutiu del règim de recursos en via administrativa.  
  
València, 21 de maig de 2024.-El conseller d'Educació, Universitats i Ocupació: José Antonio Rovira Jover.